ซีพีขายหุ้นเซเว่นฯ ตุนเงินลงทุนใหญ่
เกียรตินาคิน คาด ซีพีขายบิ๊กล็อต ซีพี ออลล์ ตุนเงินลงทุนธุรกิจ
24 พ.ย. 2555

เกียรตินาคิน คาด ซีพีขายบิ๊กล็อต ซีพี ออลล์ ตุนเงินลงทุนธุรกิจ
บริษัทหลักทรัพย์เกียรติ นาคิน ออกบทวิเคราะห์ว่า จากการตรวจสอบการขายหุ้นบริษัท ซีพี ออลล์ (CPALL) บิ๊กล็อตจำนวน 400 ล้านหุ้น หรือ 4.45% คาดว่ากลุ่มซีพีเป็นผู้ขายหุ้นให้กับนักลงทุนสถาบัน คล้ายกับที่ขายบิ๊กล็อตหุ้นบริษัท เจริญโภคภัณฑ์อาหาร (CPF) เมื่อสัปดาห์ก่อน ซึ่งน่าจะมีสาเหตุจากผู้ถือหุ้นใหญ่กลุ่มซีพีต้องการใช้เงินเพื่อขยายการลงทุนใหม่ 
ก่อนหน้านี้มีข่าวว่า กลุ่มซีพีอยู่ระหว่างเจรจาเข้าซื้อหุ้นบริษัท ผิงอัน อินชัวรันซ์ ซึ่งเป็นบริษัทประกันรายใหญ่อันดับ 2 ของจีน จาก HSBC Holding สัดส่วน 15.57% มีมูลค่าสูงถึง 2.93 แสนล้านบาท 
อย่างไรก็ตาม เกียรตินาคินอยู่ระหว่างติดต่อกับบริษัทเพื่อยืนยันอย่างเป็นทางการ ซึ่งหากข่าวเป็นจริงมองว่าเป็นการลงทุนที่ไม่เกี่ยวเนื่องกับธุรกิจหลักของกลุ่มซีพี และมีมูลค่าการซื้อขายสูงมาก ทำให้ตลาดอาจกังวลว่าผู้ถือหุ้นใหญ่กลุ่มซีพี อาจทยอยขายหุ้นบริษัทในกลุ่ม CPF, CPALL และบริษัท ทรู คอร์ปอเรชั่น (TRUE)
“บิ๊กล็อตที่ขายในราคาเฉลี่ย 34.50 บาท ต่ำกว่าในตลาด อาจจะกดดันให้ราคาอ่อนตัวลง แต่ปัจจัยพื้นฐานไม่เปลี่ยนแปลง กลุ่มซีพียังเป็นผู้ถือหุ้นใหญ่ ประเมินมูลค่าเหมาะสม 43 บาท” นักวิเคราะห์ บล.เกียรตินาคิน ระบุ
ด้านหุ้น CPALL ผู้บริหารร้านค้าสะดวกซื้อเซเว่นอีเลฟเว่น วันที่ 23 พ.ย.ที่ผ่านมา เปิดตลาดร่วงลง 1 บาท อยู่ที่ 38 บาท หลังจากมีแรงซื้อส่งผลให้ราคาดีดขึ้นมาปิดที่ระดับ 40 บาท เพิ่มขึ้น 1 บาท มูลค่าการซื้อขายมากถึง 1,270 ล้านบาท 
บริษัท ยูนิเวนเจอร์ (UV) เปิดเผยถึงการรับซื้อหุ้นบริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) ว่า UOB KAY HIAN PRIVATE LIMITED เป็นผู้เสนอขายหุ้นรายใหญ่ จำนวน 574,140,330 หุ้น คิดเป็น 50.60%